২০০২ সাল থেকেই নিজেরা গেম ডেভেলপ করে বাজারে বিক্রির সিদ্ধান্ত নিয়ে ফেলে ভার্চুয়াল ইনফোকম। কলকাতা শহরেই তাঁরা তাঁদের প্রথম গেম রিলিজ করেন। পাশাপাশি বিভিন্ন বড় সংস্থার জন্য জাভা বেসড গেম, ক্যাসুয়াল গেম প্রস্তুত করে টেলিফোন অপারেটরদের মাধ্যমে তা বিক্রি করতেও শুরু করেন। ধীরে ধীরে সেখান থেকে উপার্জন হতে থাকায় কর্পোরেট অ্যানিমেটেড ভিডিও তৈরীর কাজেও হাত লাগান তাঁরা। টাকা আসতে থাকায় মার্কেটিং করতেও অসুবিধা হয়নি। আজ ইন্টেল, এল জি, আলিবাবার মতো সংস্থার সঙ্গে সফ্টওয়্যার ডেভেলপমেন্ট পার্টনার হিসেবে কাজ করে অরিজিতবাবুর সংস্থা। ভারতের বাইরে মার্কিন যুক্তরাষ্ট্র, ইউ এ ই এবং ইওরোপের বিভিন্ন প্রান্তেও ছড়িয়ে পড়েছে তাঁর ব্যবসা। সাফল্যের পথ চড়তে গিয়ে অরিজিতের মুকুটেও যোগ হয়েছে নানা পালক। ভারতের প্রথম গেমিং ক্লাব তৈরী করেছেন তিনি, মোবাইল অ্যাপ, অ্যানিমেশন এবং গেম ডেভেলপমেন্টের জন্য প্রথম ক্লাউড বেসড ক্লাসরুমও তাঁর হাতেই তৈরী। আর্চার, মহাবীর, নিউট্রন, হাগলুর মতো কমিক্সের পাশাপাশি প্রথম হিন্দু মাইথোলজিকাল গেম 'মহাভারত'-ও প্রস্তুত করেছে অরিজিতের সংস্থা। ২০০৮ সালে “TATA UDUYOG PARBO”-র মেন্টর ছিলেন অরিজিৎ। যুক্তরাজ্যের গেম ডেভেলপমেন্ট কম্পিটিশন “Dare to be Digital” এর একজন বিচারক ছিলেন তিনি।